Radnici u Zagrebačkom holdingu dobili su novi kolektivni ugovor za iduće četiri godine, kojim im se povećava osnovica za plaće za 5,8 posto, isplatit će im se neoporezivi iznos za različite vrste materijalnih prava, nagrada do 5000 kuna godišnje i 416 kuna mjesečno za prehranu, rečeno je u utorak, 24. prosinca u Holdingu.

Osnovica se s 2884,87 kuna povećava na 3052,20 kuna, odnosno za 5,8 posto. Božićnica, regres i jubilarne nagrade isplaćivat će se u visini neoporezivog iznosa, rekla je predsjednica Uprave Zagrebačkog holdinga Ana Stojić Deban.

Ustvrdila je da to za Holding znači velike uštede, a za radnike veće isplate. Umjesto 2884 kune za božićnicu i regres, dobivat će ukupno za božićnicu i regres 2500 kuna neoporezivog iznosa, a bit će im isplaćena i nagrada do 5000 kuna godišnje u dvije rate.

Uvedena je i tzv. "hranarina" od 5000 kuna godišnje po radniku, koja će se isplaćivati mjesečno u iznosu od 416 kuna.

Stojić Deban kaže da su pregovarački odbori Zagrebačkog holdinga i sindikata dogovorili i destimuliranje bolovanja, koje se često zlorabi - smanjuje se stopa plaćenog bolovanja za prvih šest radnih dana s 85 posto na 75 posto plaće.

Naglasila je kako je novi kolektivni ugovor prilagođen potrebama radnika i poslodavca i usklađen je sa sadašnjim uvjetima na tržištu rada, a počet će se primjenjivati od 1. siječnja 2020.

Zagrebački holding d.o.o. zapošljava prosječno 5400 radnika, a posluje kroz 14 podružnica koje obavljaju različite javne usluge.

Predsjednica pregovaračkog odbora sindikata Mirjana Kaltak istaknula je da su izuzetno zadovoljni jer su u principu dobili ono što su tražili. Nakon devet mjeseci mukotrpnih pregovora uspjeli su dogovoriti povećanje osnovice jer je to radnicima najbitnije, rekla je.

Zagrebački gradonačelnik Milan Bandić rekao je kako je novi kolektivni ugovor za radnike Holdinga najbolji poklon za Božić. Podsjetio je da osnovica nije povećana 12 godina, a u pregovoru o njezinom povećanju našli su se "na pola puta" sa sindikatima.

Najavio je da će u petak potpisati isti kolektivni ugovor za radnike Vodoopskrbe i odvodnje, ZET-a i Zagrebačkog velesajma, koji više nisu dio Zagrebačkog holdinga, te za djelatnike Gradske uprave.